CELEX: E2016C0036
Language: el
Date: 2016-02-09 00:00:00
Title: Απόφαση της Εποπτεύουσας Αρχής της ΕΖΕΣ αριθ. 36/16/COL, της 9ης Φεβρουαρίου 2016, για μερική κατάργηση της απόφασης αριθ. 227/04/COL όσον αφορά το καθεστώς της Ισλανδίας για την ιογενή αιμορραγική σηψαιμία (ΙΑΣ) [2016/1862]

20.10.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 284/35
            
         ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 36/16/COL
   της 9ης Φεβρουαρίου 2016
   για μερική κατάργηση της απόφασης αριθ. 227/04/COL όσον αφορά το καθεστώς της Ισλανδίας για την ιογενή αιμορραγική σηψαιμία (ΙΑΣ) [2016/1862]
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,
   Έχοντας υπόψη την πράξη που αναφέρεται στο σημείο 5α του μέρους 4.1 του κεφαλαίου Ι του παραρτήματος I της συμφωνίας για τον ΕΟΧ (οδηγία 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (1)), όπως προσαρμόστηκε στη συμφωνία για τον ΕΟΧ με το σημείο 4 στοιχείο δ) του πρωτοκόλλου 1 της συμφωνίας για τον ΕΟΧ και με τα άρθρα 1 παράγραφος 2 και 3 του πρωτοκόλλου 1 της συμφωνίας περί Εποπτείας και Δικαστηρίου,
   Έχοντας υπόψη την απόφαση αριθ. 494/13/COL της Εποπτεύουσας Αρχής της ΕΖΕΣ (εφεξής «η Αρχή»), της 11ης Δεκεμβρίου 2013, σύμφωνα με την οποία το Μέλος του Σώματος με ειδικές αρμοδιότητες για κτηνιατρικά και φυτοϋγειονομικά θέματα έχει την εξουσία να λαμβάνει ορισμένες αποφάσεις στο πεδίο αυτό (έγγραφο αριθ. 683826),
   Εκτιμώντας τα ακόλουθα:
   Με την απόφαση αριθ. 227/04/COL, η Αρχή αναγνώριζε το σύνολο των ηπειρωτικών και των παράκτιων ζωνών της Ισλανδίας ως απαλλαγμένο από τη λοιμώδη αιματοποιητική νέκρωση (ΛΑΝ) και την ιογενή αιμορραγική σηψαιμία (ΙΑΣ).
   Στις 23 Οκτωβρίου 2015 η Ισλανδία κοινοποίησε μέσω του Συστήματος Κοινοποίησης Ζωικών Ασθενειών (ADNS) εμφάνιση ΙΑΣ σε κοτόψαρα (LUM) άγριας προέλευσης που χρησιμοποιούνται ως γεννήτορες στην περιοχή Landnamsholf. Περαιτέρω πληροφορίες για τα ληφθέντα μέτρα παρασχέθηκαν με επιστολή της 13ης Νοεμβρίου 2015 (έγγραφο αριθ. 780869, IS αριθ. πρωτ. ANR15110004/20.5).
   Με βάση τα ανωτέρω, το καθεστώς απαλλαγής από τη νόσο ΙΑΣ για την Ισλανδία, όπως αναγνωρίστηκε με την απόφαση αριθ. 227/04/COL, πρέπει να ανακληθεί.
   Δεν επήλθαν αλλαγές όσον αφορά το καθεστώς της Ισλανδίας για ΛΑΝ.
   Ως εκ τούτου, είναι σκόπιμο να καταργηθεί η απόφαση αριθ. 227/04/COL μόνον όσον αφορά το καθεστώς της Ισλανδίας για την ΙΑΣ.
   Η παρούσα απόφαση είναι σύμφωνη με τη γνώμη της κτηνιατρικής και φυτοϋγειονομικής επιτροπής της ΕΖΕΣ.
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   
               1.
            
            
               Η απόφαση αριθ. 227/04/COL καταργείται όσον αφορά το καθεστώς της Ισλανδίας για την ιογενή αιμορραγική σηψαιμία.
            
         
               2.
            
            
               Η απόφαση αριθ. 227/04/COL παραμένει σε ισχύ όσον αφορά το καθεστώς της Ισλανδίας για τη λοιμώδη αιματοποιητική νέκρωση.
            
         
               3.
            
            
               Η παρούσα απόφαση απευθύνεται στην Ισλανδία.
            
         
      Βρυξέλλες, 9 Φεβρουαρίου 2016.
      
         
            Για την Εποπτεύουσα Αρχή της ΕΖΕΣ
         
         Helga JÓNSDÓTTIR
         
            Μέλος του Σώματος
         
         Carsten ZATSCHLER
         
            Διευθυντής
         
      
   
   
      (1)  ΕΕ L 328 της 24.11.2006, σ. 14.